Document ID: /roh_data/filtered/fineweb-2-filterrobots_roh.jsonl.gz/21194

Avant dus onns avevan las Viafiers federalas midà la moda e maniera co che la clientella po prolungar la valaivladad da lur abunaments per il traffic public. La finamira era d’augmentar la segirezza aifer quest process. Pervi da reclamaziuns da la clientella da differentas interpresas dal traffic public da betg pli pudair far a moda simpla adattaziuns vid lur abunaments, haja la glieud responsabla decis la fin december da l’onn passà da puspè far quai a la moda veglia.
In expert dad IT extern haja lura infurmà las Viafiers federalas il schaner ch’i dettia ina flaivlezza en il sistem da vendita e ch'el haja pudì chargiar giu aifer paucs dis da quai da in milliun unitads da datas da la plattafurma. Las datas ch'èn vegnidas stizzadas cuntegnevan infurmaziuns davart la cumpra da bigliets, num, prenum e la data da naschientscha da la clientella. Las infurmaziuns davart adressas, cartas da credit, pleds clav u adressas dad e-mail na sajan betg stadas accessiblas.
Las Viafiers federalas han infurmà la persuna incumbensada per la protecziun da datas ed instradà in’examinaziun interna.